title: 2010/597/EÚ: Rozhodnutie Európskej centrálnej banky zo 16. septembra 2010 o kontrole pravosti a upotrebiteľnosti eurobankoviek a ich opätovnom vrátení do obehu (ECB/2010/14)

text:
               9.10.2010

               SK

               Úradný vestník Európskej únie

               L 267/1

         ROZHODNUTIE EURÓPSKEJ CENTRÁLNEJ BANKY
   zo 16. septembra 2010
   o kontrole pravosti a upotrebiteľnosti eurobankoviek a ich opätovnom vrátení do obehu
   (ECB/2010/14)
   (2010/597/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 128 ods. 1,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 16,
   keďže:

               (1)

               Článok 128 ods. 1 zmluvy a článok 16 štatútu ESCB ustanovujú, že Európska centrálna banka (ECB) má výlučné právo povoľovať vydávanie eurobankoviek v Únii. Toto právo zahŕňa právomoc prijímať opatrenia na ochranu integrity eurobankoviek ako platobných prostriedkov.

               (2)

               S cieľom chrániť integritu eurobankoviek a umožniť odhalenie falzifikátov sa musia eurobankovky v obehu udržiavať v dobrej kvalite, aby sa zabezpečila ľahká a spoľahlivá kontrola ich pravosti, a preto sa musí kontrolovať ich upotrebiteľnosť. Okrem toho sa musia eurobankovky, pri ktorých existuje podozrenie, že ide o falšované bankovky, rýchlo odhaliť a odovzdať príslušným vnútroštátnym orgánom.

               (3)

               Podľa článku 6 nariadenia Rady (ES) č. 1338/2001 z 28. júna 2001 stanovujúceho opatrenia nevyhnutné na ochranu eura proti falšovaniu (1) boli pôvodne úverové a iné príslušné inštitúcie povinné stiahnuť z obehu všetky eurobankovky, ktoré prijali a o ktorých vedeli alebo mali dostatočný dôvod veriť, že sú sfalšované.

               (4)

               ECB v roku 2005 uverejnila rámec pre spracovanie eurobankoviek, ktorým sa ustanovili jednotné pravidlá a postupy pre kontrolu pravosti a upotrebiteľnosti eurobankoviek (2) vrátane prevádzkových noriem pre zariadenia na spracovávanie bankoviek, s cieľom harmonizovať štandardy týkajúce sa opätovného vrátenia eurobankoviek do obehu. ECB následne prijala jednotné skúšobné postupy pre testovanie zariadení na spracovávanie bankoviek národnými centrálnymi bankami.

               (5)

               Nariadenie Rady (ES) č. 1338 sa zmenilo a doplnilo (3) tak, že sa rozšíril okruh jeho adresátov, ktorí sú teraz povinní zabezpečiť, aby sa kontrolovala pravosť eurobankoviek, ktoré prijali a ktoré zamýšľajú vrátiť späť do obehu, a aby sa odhalili falzifikáty. V tejto súvislosti sa v nariadení (ES) č. 1338/2001 ustanovuje, že overovanie eurobankoviek sa uskutočňuje v súlade s postupmi stanovenými ECB. Z tohto dôvodu je potrebné ustanoviť takéto postupy v právnom akte.

               (6)

               Bez toho, aby bola dotknutá právomoc členských štátov stanoviť sankcie inštitúciám, ktoré sú uvedené v článku 6 ods. 1 nariadenia Rady (ES) č. 1338/2001 a ktoré neplnia svoje povinnosti podľa uvedeného článku, Eurosystém musí byť schopný prijať zodpovedajúce administratívne opatrenia na zabezpečenie toho, aby sa dodržiavali postupy stanovené ECB a aby nedochádzalo k obchádzaniu pravidiel a postupov ustanovených týmto rozhodnutím s následným rizikom, že sa falšované a neupotrebiteľné bankovky neodhalia alebo vrátia späť do obehu,

         PRIJALA TOTO ROZHODNUTIE:
   Článok 1
   Rozsah pôsobnosti
   Týmto rozhodnutím sa ustanovujú jednotné pravidlá a postupy pre kontrolu pravosti a upotrebiteľnosti eurobankoviek a pre ich opätovné vrátenie do obehu v súlade s článkom 6 ods. 1 nariadenia Rady (ES) č. 1338/2001.
   Článok 2
   Vymedzenie pojmov
   Na účely tohto rozhodnutia:

               1.

               „NCB“ sa rozumie národná centrálna banka členského štátu, ktorého menou je euro.

               2.

               „Spracovateľmi peňazí“ sa rozumejú inštitúcie a hospodárske subjekty uvedené v článku 6 ods. 1 nariadenia (ES) č. 1338/2001.

               3.

               „Opätovným vrátením do obehu“ sa rozumie konanie spracovateľov peňazí, ktorým priamo alebo nepriamo vracajú do obehu eurobankovky, ktoré prijali buď od verejnosti ako platbu alebo ako vklad na bankový účet, alebo od iného spracovateľa peňazí.

               4.

               „Zariadením na spracovávanie bankoviek“ sa rozumie zariadenie ovládané klientmi alebo zariadenie ovládané personálom vymedzené v prílohe I.

               5.

               „Typom zariadenia na spracovávanie bankoviek“ sa rozumie zariadenie na spracovávanie bankoviek, ktoré možno odlíšiť od ostatných zariadení na spracovávanie bankoviek vymedzených v prílohe I.

               6.

               „Jednotnými skúšobnými postupmi“ sa rozumejú skúšobné postupy stanovené ECB, ktoré uplatňujú NCB s cieľom otestovať typy zariadení na spracovávanie bankoviek.

               7.

               „Kvalifikovaným personálom“ sa rozumejú zamestnanci spracovateľov peňazí, ktorí majú: a) znalosti o rôznych ochranných prvkoch eurobankoviek určených pre verejnosť, ktoré sú stanovené a uverejnené Eurosystémom, a schopnosť ich skontrolovať, ako aj b) znalosti o kritériách triedenia uvedených v prílohe IIIb a schopnosť podľa nich kontrolovať eurobankovky.

               8.

               „Falšovanými eurobankovkami“ sa rozumejú sfalšované eurobankovky v zmysle článku 2 písm. a) nariadenia (ES) č. 1338/2001.

               9.

               „Zariadením na výdaj peňazí“ sa rozumie samoobslužné zariadenie, ktoré prostredníctvom bankových kariet alebo iných prostriedkov vydáva verejnosti eurobankovky, pričom zaťaží bankový účet, tak ako je to v prípade bankomatu, ktorý vydáva hotovosť. Samoobslužné terminály, prostredníctvom ktorých môže verejnosť platiť za tovary alebo služby buď použitím kariet, hotovosti, alebo iných platobných nástrojov a ktoré majú funkciu výberu hotovosti, sa takisto považujú za zariadenia na výdaj peňazí.

               10.

               „Príslušnými vnútroštátnymi orgánmi“ sa rozumejú orgány v zmysle článku 2 písm. b) nariadenia (ES) č. 1338/2001.

               11.

               „Neupotrebiteľnými eurobankovkami“ sa rozumejú eurobankovky, ktoré sa vyhodnotili ako nevhodné na opätovné vrátenie do obehu na základe kontroly upotrebiteľnosti podľa článku 6.

               12.

               „Úverovou inštitúciou“ sa rozumie úverová inštitúcia vymedzená v článku 4 ods. 1 písm. a) smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (prepracované znenie) (4).

         Článok 3
   Všeobecné zásady
   1.   Spracovatelia peňazí vykonávajú svoju povinnosť kontrolovať pravosť a upotrebiteľnosť eurobankoviek v súlade s postupmi ustanovenými v tomto rozhodnutí.
   2.   Ak sa na opätovnom vrátení tých istých eurobankoviek do obehu podieľajú dvaja alebo viacerí spracovatelia peňazí, spracovateľ peňazí zodpovedný za kontrolu pravosti a upotrebiteľnosti sa určí v súlade s vnútroštátnymi predpismi, alebo, ak takéto predpisy chýbajú, na základe zmluvných dojednaní medzi príslušnými spracovateľmi peňazí.
   3.   Kontrola pravosti a upotrebiteľnosti sa uskutočňuje buď pomocou typu zariadenia na spracovávanie bankoviek, ktorý úspešne preskúšala niektorá NCB, alebo manuálne kvalifikovaným personálom.
   4.   Eurobankovky možno prostredníctvom zariadení ovládaných klientmi alebo zariadení na výdaj peňazí opätovne vrátiť do obehu, len ak boli podrobené kontrole pravosti a upotrebiteľnosti pomocou typu zariadenia na spracovávanie bankoviek, ktorý úspešne preskúšala niektorá NCB, a boli vyhodnotené ako pravé a upotrebiteľné. Táto požiadavka sa však neuplatňuje na eurobankovky, ktoré spracovateľovi peňazí dodala priamo NCB alebo iný spracovateľ peňazí, ktorý už daným spôsobom skontroloval pravosť a upotrebiteľnosť eurobankoviek.
   5.   Spracovatelia peňazí môžu začať prevádzkovať zariadenia ovládané personálom používané na kontrolu pravosti a upotrebiteľnosti a zariadenia ovládané klientmi, len ak ich úspešne preskúšala niektorá NCB a boli uverejnené v zozname na internetovej stránke ECB v súlade s článkom 9 ods. 2. Používajú sa zariadenia so štandardnými nastaveniami od výrobcu, vrátane všetkých aktualizácií, ktoré boli úspešne preskúšané, ak sa NCB a spracovatelia peňazí nedohodli na prísnejších nastaveniach.
   6.   Eurobankovky, ktorých pravosť a upotrebiteľnosť bola skontrolovaná a ktoré boli vyhodnotené ako pravé a upotrebiteľné kvalifikovaným personálom, ale bez použitia typu zariadenia na spracovávanie bankoviek, ktorý úspešne preskúšala niektorá NCB, môžu sa opätovne vrátiť do obehu len cez priehradku.
   7.   Toto rozhodnutie sa neuplatňuje na kontrolu pravosti a upotrebiteľnosti eurobankoviek, ktorú vykonávajú NCB.
   Článok 4
   Triedenie eurobankoviek a nakladanie s nimi pomocou zariadení na spracovávanie bankoviek
   1.   Eurobankovky kontrolované pomocou zariadenia ovládaného klientmi sa triedia a nakladá sa s nimi v súlade s prílohou IIa.
   2.   Eurobankovky kontrolované pomocou zariadenia ovládaného personálom sa triedia a nakladá sa s nimi v súlade s prílohou IIb.
   Článok 5
   Odhaľovanie falšovaných eurobankoviek
   Spracovateľ peňazí odovzdá eurobankovky, ktoré po vykonaní triedenia podľa prílohy IIa alebo IIb alebo manuálnej kontroly pravosti kvalifikovaným personálom neboli vyhodnotené ako pravé eurobankovky, príslušným vnútroštátnym orgánom v súlade s vnútroštátnymi predpismi a v každom prípade najneskôr do dvadsiatich pracovných dní.
   Článok 6
   Odhaľovanie neupotrebiteľných eurobankoviek
   1.   Kontrola upotrebiteľnosti sa uskutočňuje v súlade s minimálnymi štandardmi ustanovenými v prílohách IIIa a IIIb.
   2.   NCB môže po tom, ako informovala ECB, ustanoviť prísnejšie štandardy pre jednu alebo viaceré nominálne hodnoty eurobankoviek, ak je to odôvodnené napríklad zhoršením kvality eurobankoviek v obehu v príslušnom členskom štáte.
   3.   Neupotrebiteľné eurobankovky sa odovzdávajú NCB s prihliadnutím na vnútroštátne predpisy.
   Článok 7
   Výnimky
   1.   Odľahlým pobočkám úverových inštitúcií, ktoré uskutočňujú hotovostné operácie v nízkom objeme, môže NCB udeliť povolenie na výkon manuálnej kontroly upotrebiteľnosti eurobankoviek určených na opätovné vrátenie do obehu prostredníctvom zariadení ovládaných klientmi alebo zariadením na výdaj peňazí za predpokladu, že sa kontrola pravosti uskutočňuje pomocou typu zariadenia na spracovávanie bankoviek, ktorý úspešne preskúšala niektorá NCB. Úverové inštitúcie, ktoré požiadajú o takého povolenie, predložia NCB svojho členského štátu dôkaz o odľahlosti danej pobočky a nízkom objeme jej hotovostných operácií. Každá NCB zabezpečí, aby objem eurobankoviek kontrolovaný manuálne týmto spôsobom nepresiahol 5 % z celkového objemu eurobankoviek, ktoré sa ročne distribuujú prostredníctvom zariadení ovládaných klientmi alebo zariadení na výdaj peňazí. NCB rozhodnú, či sa najvyšší prípustný objem 5 % uplatňuje na úrovni jednotlivých úverových inštitúcií alebo na úrovni všetkých úverových inštitúcií v danom členskom štáte.
   2.   V prípade výnimočnej udalosti, v dôsledku ktorej sa podstatným spôsobom naruší dodávka eurobankoviek v členskom štáte, kvalifikovaný personál spracovateľov peňazí môže dočasne vykonávať manuálnu kontrolu pravosti a upotrebiteľnosti eurobankoviek, ktoré sú určené na opätovné vrátenie do obehu prostredníctvom zariadení ovládaných klientmi alebo zariadení na výdaj peňazí, ak príslušná NCB uzná, že ide o výnimočnú udalosť.
   Článok 8
   Záväzky Eurosystému
   1.   Eurosystém poskytuje výrobcom informácie o eurobankovkách a ich strojovo čitateľných ochranných prvkoch vymedzené Eurosystémom pred emisiou novej série bankoviek a následne po nej, aby im umožnil vyrobiť zariadenia na spracovávanie bankoviek schopné prejsť testom v jednotných skúšobných postupoch a prispôsobiť sa novým požiadavkám.
   2.   Eurosystém poskytuje spracovateľom peňazí informácie o eurobankovkách a ich ochranných prvkoch určených pre verejnosť vymedzené Eurosystémom pred emisiou novej série eurobankoviek a následne po nej, aby umožnil ich personálu absolvovať akékoľvek potrebné školenia.
   3.   Eurosystém podporuje školenia, ktoré spracovatelia peňazí poskytujú svojmu personálu s cieľom zabezpečiť, aby vyškolený kvalifikovaný personál dokázal kontrolovať pravosť a upotrebiteľnosť eurobankoviek.
   4.   Eurosystém podľa potreby informuje spracovateľov peňazí o hrozbe falšovania a môže od nich požadovať určité konanie vrátane dočasného zákazu opätovného vrátenia daných nominálnych hodnôt bankoviek do obehu.
   5.   Eurosystém podľa potreby informuje výrobcov zariadení na spracovávanie bankoviek o hrozbe falšovania.
   Článok 9
   Jednotné skúšobné postupy Eurosystému pre zariadenia na spracovávanie bankoviek
   1.   NCB preskúšavajú typy zariadení na spracovávanie bankoviek v súlade s jednotnými skúšobnými postupmi.
   2.   Všetky úspešne preskúšané typy zariadení na spracovávanie bankoviek sa uverejňujú v zozname na internetovej stránke ECB počas období platnosti výsledkov testov, ako je uvedené v odseku 3. Typ zariadenia na spracovávanie bankoviek, ktorý počas tohto obdobia nebude schopný odhaľovať všetky falšované eurobankovky známe Eurosystému, sa vyčiarkne zo zoznamu v súlade s postupom stanoveným ECB.
   3.   Ak sa typ zariadenia na spracovávanie bankoviek úspešne preskúšal, výsledky testov sú platné v celej eurozóne počas jedného roka od konca mesiaca, v ktorom sa uverejnili na internetovej stránke ECB, za predpokladu, že toto zariadenie bude počas tohto obdobia schopné odhaľovať všetky falšované eurobankovky známe Eurosystému.
   4.   Eurosystém nenesie zodpovednosť, ak úspešne preskúšaný typ zariadenia na spracovávanie bankoviek nie je schopný triediť eurobankovky a nakladať s nimi v súlade s prílohou IIa alebo IIb.
   Článok 10
   Monitorovacia činnosť Eurosystému a nápravné opatrenia
   1.   NCB sú v súlade s požiadavkami vnútroštátneho práva oprávnené: i) vykonávať v priestoroch spracovateľov peňazí kontroly na mieste vrátane neohlásených kontrol, aby overili ich zariadenia na spracovávanie bankoviek, najmä schopnosť týchto zariadení kontrolovať pravosť a upotrebiteľnosť a zisťovať pôvod eurobankoviek, pri ktorých existuje podozrenie, že ide o falšované bankovky, ako aj eurobankoviek, ktorých pravosť nebola jednoznačne overená, až k majiteľovi účtu a ii) overovať postupy, ktorými sa riadi prevádzka a kontrola zariadení na spracovávanie bankoviek, nakladanie so skontrolovanými eurobankovkami a akákoľvek manuálna kontrola pravosti a upotrebiteľnosti.
   2.   Národné centrálne banky sú v súlade s požiadavkami vnútroštátneho práva oprávnené brať vzorky spracovávaných eurobankoviek, aby ich skontrolovali vo svojich vlastných priestoroch.
   3.   Ak NCB zistí v priebehu kontroly na mieste nesúlad s ustanoveniami tohto rozhodnutia, požaduje od spracovateľa peňazí, aby do určitej lehoty prijal nápravné opatrenia. Až do odstránenia nesúladu môže NCB, ktorá požiadala o nápravu, v mene ECB zakázať spracovateľovi peňazí, aby dané nominálne hodnoty bankoviek opätovne vracal do obehu. Ak k nesúladu došlo v dôsledku chyby typu zariadenia na spracovávanie bankoviek, môže to viesť k vyčiarknutiu tohto zariadenia zo zoznamu uvedenému v článku 9 ods. 2.
   4.   Ak spracovateľ peňazí počas kontroly nespolupracuje s príslušnou NCB, považuje sa to za nesúlad.
   Článok 11
   Požiadavky na vykazovanie
   Na zabezpečenie toho, aby ECB a NCB mohli monitorovať, ako spracovatelia peňazí dodržiavajú toto rozhodnutie, a dohliadať na vývoj v peňažnom obehu, spracovatelia peňazí: i) písomne (vrátane elektronických prostriedkov) informujú NCB pred tým, ako sa typ zariadenia na spracovávanie bankoviek uvedie do prevádzky, a ii) poskytujú NCB informácie stanovené v prílohe IV.
   Článok 12
   Náklady
   1.   Eurosystém neposkytuje spracovateľom peňazí náhradu nákladov, ktoré im vzniknú v súvislosti s plnením tohto rozhodnutia.
   2.   Eurosystém neuhrádza spracovateľom peňazí dodatočné náklady, ktoré im vzniknú v dôsledku emisie eurobankoviek so zmenenými alebo novými ochrannými prvkami.
   Článok 13
   Záverečné ustanovenia
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 1. januára 2011. Každá NCB môže rozhodnúť, že spracovateľom peňazí vo svojich členských štátoch poskytnú prechodné obdobie na vykazovanie štatistických údajov podľa prílohy IV. Príloha IV sa uplatňuje najneskôr od 1. januára 2012.
   2.   Pre spracovateľov peňazí v členských štátoch, ktoré prijmú euro 1. januára 2011 alebo po tomto dátume, platí jednoročné prechodné obdobie na uplatňovanie tohto rozhodnutia, ktoré začína dňom prijatia eura.

      Vo Frankfurte nad Mohanom 16. septembra 2010

            Prezident ECB

         Jean-Claude TRICHET

      (1)  Ú. v. ES L 181, 4.7.2001, s. 6.

      (2)  Spracovanie eurobankoviek: rámec na detekciu falzifikátov a triedenie eurobankoviek úverovými inštitúciami a ostatnými spracovateľmi peňazí podľa upotrebiteľnosti.

      (3)  Nariadením Rady (ES) č. 44/2009 z 18. decembra 2008, ktorým sa mení a dopĺňa nariadenie (ES) č. 1338/2001 stanovujúce opatrenia nevyhnutné na ochranu eura proti falšovaniu (Ú. v. EÚ L 17, 22.1.2009, s. 1).

      (4)  Ú. v. EÚ L 177, 30.6.2006, s. 1.

      PRÍLOHA I
      ZARIADENIA NA SPRACOVÁVANIE BANKOVIEK
      1.   Všeobecné technické požiadavky
      1.1.   Na to, aby sa považovalo za zariadenie na spracovávanie bankoviek, zariadenie musí byť schopné spracovávať dávky eurobankoviek, triediť jednotlivé eurobankovky a fyzicky oddeľovať eurobankovky podľa ich klasifikácie bez zásahu osoby obsluhujúcej zariadenie v súlade s prílohou IIa a IIb. Zariadenia na spracovávanie bankoviek musia mať požadovaný počet vyhradených výstupných priehradiek a/alebo iné prostriedky na zabezpečenie spoľahlivého rozdeľovania spracovávaných eurobankoviek.
      1.2.   Zariadenia na spracovávanie bankoviek sa musia dať upraviť tak, aby dokázali spoľahlivo odhaľovať nové druhy falzifikátov. Okrem toho sa musia dať upraviť tak, aby podľa potreby umožnili nastavenie prísnejších alebo menej prísnych noriem triedenia podľa upotrebiteľnosti.
      2.   Kategórie zariadení na spracovávanie bankoviek
      Zariadenia na spracovávanie bankoviek sú buď zariadenia ovládané klientmi, alebo zariadenia ovládané personálom:
      Tabuľka 1
      Zariadenia ovládané klientmi

                  A.   Zariadenia ovládané klientmi, pri ktorých sa hotovosť vkladá na účet so zistením totožnosti klienta

                  1.

                  Zariadenia na vkladanie peňazí

                  Zariadenia na vkladanie peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty, ale nemajú žiadnu funkciu zariadenia na výdaj peňazí. Zariadenia na vkladanie peňazí kontrolujú pravosť eurobankoviek a umožňujú zistiť totožnosť majiteľa účtu, pričom kontrola upotrebiteľnosti je dobrovoľná.

                  2.

                  Zariadenia na príjem a výdaj peňazí

                  Zariadenia na príjem a výdaj peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty a vyberať eurobankovky z ich bankových účtov. Zariadenia na príjem a výdaj peňazí kontrolujú pravosť a upotrebiteľnosť eurobankoviek a umožňujú zistiť totožnosť majiteľa účtu. Pokiaľ ide o výbery, zariadenia na príjem a výdaj peňazí môžu používať pravé upotrebiteľné eurobankovky, ktoré vložili iní klienti v predchádzajúcich transakciách.

                  3.

                  Kombinované zariadenia na vkladanie peňazí

                  Kombinované zariadenia na vkladanie peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty a vyberať eurobankovky z ich bankových účtov. Kombinované zariadenia na vkladanie peňazí kontrolujú pravosť eurobankoviek a umožňujú zistiť totožnosť majiteľa účtu, pričom kontrola upotrebiteľnosti je dobrovoľná. Pokiaľ ide o výbery, kombinované zariadenia na vkladanie peňazí nepoužívajú eurobankovky vložené inými klientmi v predchádzajúcich transakciách, ale iba eurobankovky, ktoré boli do nich oddelene vložené.

                  B.   Ostatné zariadenia ovládané klientmi

                  4.

                  Zariadenia na výber peňazí

                  Zariadenia na výber peňazí sú zariadeniami na výdaj peňazí, ktoré kontrolujú pravosť a upotrebiteľnosť eurobankoviek pred tým, ako ich vydajú klientom. Zariadenia na výber peňazí používajú eurobankovky, ktoré do nich vložia spracovatelia peňazí alebo iné automatizované systémy (napr. predajné automaty).

      Tabuľka 2
      Zariadenia ovládané personálom

                  1.

                  Zariadenia spracúvajúce bankovky

                  Zariadenia spracúvajúce bankovky kontrolujú pravosť a upotrebiteľnosť eurobankoviek.

                  2.

                  Zariadenia na overovanie pravosti bankoviek

                  Zariadenia na overovanie pravosti bankoviek kontrolujú pravosť eurobankoviek.

                  3.

                  Pokladničné zariadenia na príjem a výdaj peňazí

                  Pokladničné zariadenia na príjem a výdaj peňazí sú zariadeniami na príjem a výdaj peňazí prevádzkovanými spracovateľmi peňazí, ktoré kontrolujú pravosť a upotrebiteľnosť eurobankoviek. Pokiaľ ide o výbery, pokladničné zariadenia na príjem a výdaj peňazí môžu používať pravé upotrebiteľné eurobankovky, ktoré vložili iní klienti v predchádzajúcich transakciách. Okrem toho tieto zariadenia držia eurobankovky v bezpečnej úschove a umožňujú spracovateľom peňazí pripísanie na účet alebo zaťaženie bankových účtov klientov.

                  4.

                  Pokladničné zariadenia

                  Pokladničné zariadenia sú zariadeniami prevádzkovanými spracovateľmi peňazí, ktoré kontrolujú pravosť eurobankoviek. Okrem toho tieto zariadenia držia eurobankovky v bezpečnej úschove a umožňujú spracovateľom peňazí pripísanie na účet alebo zaťaženie bankových účtov klientov.

            Ak klienti vkladajú eurobankovky na účely vkladu do pokladničných zariadení na príjem a výdaj peňazí alebo pokladničných zariadení alebo vyberajú eurobankovky vydávané týmito zariadeniami, tieto zariadenia sa pokladajú za zariadenia ovládané klientmi a musia triediť eurobankovky a nakladať s nimi v súlade s prílohou IIa.
      3.   Typy zariadení na spracovávanie bankoviek
      Eurosystém preskúšava typy zariadení na spracovávanie bankoviek. Typy zariadení na spracovávanie bankoviek sa môžu od seba líšiť prostredníctvom svojich špecifických detekčných systémov, softvéru alebo iných komponentov na výkon svojich základných funkcií. Sú to: a) kontrola pravosti eurobankoviek; b) odhaľovanie a vytriedenie eurobankoviek, pri ktorých existuje podozrenie, že ide o falšované eurobankovky; c) prípadné vytriedenie a oddeľovanie neupotrebiteľných eurobankoviek od upotrebiteľných a d) prípadné zisťovanie pôvodu predmetov, ktoré sa identifikujú ako eurobankovky, pri ktorých existuje podozrenie, že ide o falšované eurobankovky, alebo eurobankovky, ktorých pravosť nebola jednoznačne overená.

      PRÍLOHA IIa
      TRIEDENIE EUROBANKOVIEK A NAKLADANIE S NIMI POMOCOU ZARIADENÍ OVLÁDANÝCH KLIENTMI
      Eurobankovky sa klasifikujú do jednej z nasledujúcich kategórií a fyzicky triedia podľa kategórie. Zariadenia, ktoré nekontrolujú upotrebiteľnosť eurobankoviek, nemusia rozlišovať medzi kategóriami 4a a 4b.
      Tabuľka 1
      Triedenie eurobankoviek a nakladanie s nimi pomocou zariadení ovládaných klientmi, do ktorých sa vkladá hotovosť so zisťovaním totožnosti klienta

                  Kategória

                  Vlastnosti

                  Ďalší postup

                  1

                  Predmety neboli rozpoznané ako eurobankovky

                  Nie sú rozpoznané ako eurobankovky z nasledujúceho dôvodu:

                              —

                              nejde o eurobankovku,

                              —

                              predmety podobné eurobankovke,

                              —

                              nesprávna grafická podoba alebo formát,

                              —

                              veľké ohnuté rohy alebo chýbajúce časti,

                              —

                              chyba zariadenia pri vkladaní alebo transporte.

                  Zariadenie vráti predmet späť klientovi.

                  2

                  Existuje podozrenie, že ide o falšované eurobankovky

                  Grafická podoba a formát rozpoznaný, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie.

                  Stiahnuť z obehu.
                  Okamžite odovzdať príslušným vnútroštátnym orgánom na kontrolu pravosti spolu s údajmi o majiteľovi účtu, najneskôr však do 20 pracovných dní od vloženia do zariadenia. Peniaze sa nesmú pripísať na účet klienta.

                  3

                  Pravosť eurobankoviek nebola jednoznačne overená

                  Grafická podoba a formát rozpoznaný, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky.

                  Stiahnuť z obehu.
                  Eurobankovky sa spracujú osobitne a okamžite odovzdajú príslušným vnútroštátnym orgánom na kontrolu pravosti, najneskôr však do 20 pracovných dní od vloženia do zariadenia.
                  Údaje o majiteľovi účtu sa uchovávajú po dobu ôsmich týždňov odo dňa, keď zariadenie eurobankovku odhalilo. Tieto informácie sa na požiadanie poskytujú príslušným vnútroštátnym orgánom. Prípadne po dohode s príslušnými vnútroštátnymi orgánmi sa informácie, ktoré umožňujú zistiť majiteľa účtu, spolu s eurobankovkami môžu odovzdať týmto orgánom.
                  Peniaze sa môžu pripísať na účet klienta.

                  4a

                  Eurobankovky boli identifikované ako pravé a upotrebiteľné

                  Všetky kontroly pravosti a upotrebiteľnosti vykonané zariadením boli úspešné.

                  Eurobankovky sa môžu opätovne vrátiť do obehu.
                  Peniaze sa pripíšu na účet klienta.

                  4b

                  Eurobankovky boli identifikované ako pravé a neupotrebiteľné

                  Všetky kontroly pravosti vykonané zariadením boli úspešné. Kontrola aspoň jedného z kritérií upotrebiteľnosti bola neúspešná.

                  Eurobankovky sa nemôžu opätovne vrátiť do obehu a vrátia sa do NCB.
                  Peniaze sa pripíšu na účet klienta.

            Zariadenie nevracia eurobankovky patriace do kategórie 2 a 3 klientovi, ak zariadenie umožňuje zrušenie vkladovej transakcie. V prípade zrušenia transakcie sa takéto eurobankovky môžu zadržať tým, že sa dočasne ponechajú v určenej priehradke zariadenia.
      NCB sa môže so spracovateľom peňazí dohodnúť, že eurobankovky patriace do kategórie 3 sa fyzicky neoddelia od eurobankoviek patriacich do kategórií 4a a 4b a že v takomto prípade sa so všetkými troma kategóriami zaobchádza ako s eurobankovkami patriacimi do kategórie 3.
      Tabuľka 2
      Triedenie eurobankoviek a nakladanie s nimi pomocou ostatných zariadení ovládaných klientmi

                  Kategória

                  Vlastnosti

                  Ďalší postup

                  A

                              i)

                              Predmety neboli rozpoznané ako eurobankovky alebo

                              ii)

                              existuje podozrenie, že ide o falšované eurobankovky, alebo

                              iii)

                              pravosť eurobankoviek nebola jednoznačne overená

                              i)

                              Nie sú rozpoznané ako eurobankovky z nasledujúceho dôvodu:

                                          —

                                          nejde o eurobankovku,

                                          —

                                          predmety podobné eurobankovke,

                                          —

                                          nesprávna grafická podoba alebo formát,

                                          —

                                          veľké ohnuté rohy alebo chýbajúce časti,

                                          —

                                          chyba zariadenia pri vkladaní alebo transporte.

                              ii)

                              Identifikované ako eurobankovky, pri ktorých existuje podozrenie, že ide o falšované bankovky, pretože grafická podoba a formát boli síce rozpoznané, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie.

                              iii)

                              Pravosť eurobankoviek nebola jednoznačne overená, pretože grafická podoba a formát boli síce rozpoznané, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky.

                  Stiahnuť z obehu.
                  Okamžite odovzdať príslušným vnútroštátnym orgánom na kontrolu pravosti, najneskôr však do 20 pracovných dní odo dňa, keď ich zariadenie odhalilo.

                  B1

                  Eurobankovky boli identifikované ako pravé a upotrebiteľné

                  Všetky kontroly pravosti a upotrebiteľnosti vykonané zariadením boli úspešné.

                  Eurobankovky sa môžu vydať klientom.

                  B2

                  Eurobankovky boli identifikované ako pravé a neupotrebiteľné

                  Všetky kontroly pravosti vykonané zariadením boli úspešné. Kontrola aspoň jedného z kritérií upotrebiteľnosti bola neúspešná.

                  Eurobankovky sa nemôžu vydať klientom a vrátia sa do NCB.

      PRÍLOHA IIb
      TRIEDENIE EUROBANKOVIEK A NAKLADANIE S NIMI POMOCOU ZARIADENÍ OVLÁDANÝCH PERSONÁLOM
      Eurobankovky sa klasifikujú do nasledujúcich kategórií a fyzicky triedia podľa kategórie. Zariadenia, ktoré nekontrolujú upotrebiteľnosť eurobankoviek, nemusia rozlišovať medzi kategóriami B1 a B2.
      Triedenie eurobankoviek a nakladanie s nimi pomocou zariadení ovládaných personálom

                  Kategória

                  Vlastnosti

                  Ďalší postup

                  A

                              i)

                              Predmety neboli rozpoznané ako eurobankovky;

                              ii)

                              existuje podozrenie, že ide o falšované eurobankovky, alebo

                              iii)

                              pravosť eurobankoviek nebola jednoznačne overená

                              i)

                              Nie sú rozpoznané ako eurobankovky z nasledujúceho dôvodu:

                                          —

                                          nejde o eurobankovku,

                                          —

                                          predmety podobné eurobankovke,

                                          —

                                          nesprávna grafická podoba alebo formát,

                                          —

                                          veľké ohnuté rohy alebo chýbajúce časti,

                                          —

                                          chyba zariadenia pri vkladaní alebo transporte.

                              ii)

                              Identifikované ako eurobankovky, pri ktorých existuje podozrenie, že ide o falšované bankovky, pretože grafická podoba a formát boli síce rozpoznané, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie.

                              iii)

                              Pravosť eurobankoviek nebola jednoznačne overená, pretože grafická podoba a formát boli síce rozpoznané, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky

                  Zariadenie vráti predmet osobe obsluhujúcej zariadenie na ďalšie vyhodnotenie a spracovanie

                              i)

                              predmety neboli rozpoznané ako eurobankovky: po vizuálnom zhodnotení personálom sa tieto predmety oddelia od eurobankoviek, pri ktorých existuje podozrenie, že ide o falšované bankovky a eurobankoviek, ktorých pravosť nebola jednoznačne overená;

                              ii)

                              eurobankovky, pri ktorých existuje podozrenie, že ide o falšované bankovky, a

                              iii)

                              eurobankovky, ktorých pravosť nebola jednoznačne overená: tieto eurobankovky sa spracujú osobitne a okamžite odovzdajú príslušným vnútroštátnym orgánom na konečnú kontrolu pravosti, najneskôr však do 20 pracovných dní od vloženia do zariadenia.

                  B1

                  Eurobankovky boli identifikované ako pravé a upotrebiteľné

                  Všetky kontroly pravosti a upotrebiteľnosti vykonané zariadením boli úspešné.

                  Eurobankovky sa môžu opätovne vrátiť do obehu.
                  Peniaze sa pripíšu na účet klienta.

                  B2

                  Eurobankovky boli identifikované ako pravé a neupotrebiteľné

                  Všetky kontroly pravosti vykonané zariadením boli úspešné. Kontrola aspoň jedného z kritérií upotrebiteľnosti bola neúspešná.

                  Eurobankovky sa nemôžu opätovne vrátiť do obehu a vrátia sa do NCB.
                  Peniaze sa pripíšu na účet klienta.

            Osobitné pravidlá klasifikácie a triedenia pre niektoré zariadenia ovládané personálom
      1.   Podľa prílohy IIb zariadenia spracúvajúce bankovky klasifikujú eurobankovky do kategórií A, B1 a B2 a fyzicky ich triedia, k čomu sú potrebné aspoň tri vyhradené výstupné priehradky, aby nedošlo k zásahu osoby obsluhujúcej zariadenie.
      2.   Zariadenia spracúvajúce bankovky, ktoré majú len dve vyhradené výstupné priehradky, však môžu klasifikovať a triediť eurobankovky, ak sú splnené tieto požiadavky:

                  a)

                  Kontrola pravosti a upotrebiteľnosti sa uskutočňuje súčasne. Počas tohto spracovania sa musia eurobankovky patriace do kategórie B1 vytriediť do jednej priehradky, pričom eurobankovky patriace do oboch kategórií A a B2 sa musia vytriediť do osobitnej priehradky, ktorá neprichádza do fyzického kontaktu so žiadnou eurobankovkou patriacou do kategórie B1.

                  b)

                  Ak sa zistí, že eurobankovka patriaca do kategórie A je prítomná v druhej priehradke, osoba obsluhujúca zariadenie musí eurobankovky z druhej priehradky znovu spracovať. Počas tohto druhého spracovania sa eurobankovky, pri ktorých existuje podozrenie, že ide o falšované bankovky, musia oddeliť od eurobankoviek patriacich do kategórie B2 tým, že sa vytriedia do vyhradenej výstupnej priehradky.

            3.   Zariadenia na kontrolu pravosti bankoviek klasifikujú eurobankovky do kategórií A a B a fyzicky ich triedia, k čomu sú potrebné aspoň dve vyhradené výstupné priehradky, aby nedošlo k zásahu osoby obsluhujúcej zariadenie.
      4.   Zariadenia na kontrolu pravosti bankoviek, ktoré majú len jednu vyhradenú výstupnú priehradku, však môžu klasifikovať a triediť eurobankovky, ak sú splnené tieto požiadavky:

                  a)

                  Vždy, keď sa spracuje eurobankovka patriaca do kategórie A, zariadenie musí ihneď zastaviť spracovávanie a predísť akémukoľvek fyzickému kontaktu eurobankovky patriacej do kategórie A a pravých eurobankoviek.

                  b)

                  Výsledok kontroly pravosti každej jednotlivej eurobankovky patriacej do kategórie A sa musí zobraziť na displeji.

                  c)

                  Po zastavení spracovávania musí zariadenie skontrolovať prítomnosť eurobankovky patriacej do kategórie A a v spracovávaní možno pokračovať až po tom, ako osoba obsluhujúca zariadenie fyzicky odstráni eurobankovku patriacu do kategórie A.

                  d)

                  Pri každom zastavení režimu spracovávania môže mať osoba obsluhujúca zariadenie prístup najviac k jednej eurobankovke patriacej do kategórie A.

      PRÍLOHA IIIa
      MINIMÁLNE ŠTANDARDY NA AUTOMATICKÚ KONTROLU UPOTREBITEĽNOSTI EUROBANKOVIEK
      Táto príloha stanovuje minimálne štandardy na automatickú kontrolu upotrebiteľnosti eurobankoviek prostredníctvom zariadení na spracovávanie bankoviek.
      Eurobankovky, pri ktorých sa v priebehu kontroly upotrebiteľnosti zistí akékoľvek nižšie vymedzené poškodenie, sú neupotrebiteľné.
      Prijateľná úroveň tolerancie pre kontroly upotrebiteľnosti prostredníctvom zariadení na spracovávanie bankoviek je 5 %. To znamená, že zariadenia môžu medzi upotrebiteľné eurobankovky nesprávne zatriediť najviac 5 % eurobankoviek, ktoré nespĺňajú kritériá upotrebiteľnosti.
      Tabuľka 1
      Zoznam kritérií triedenia pre automatické triedenie podľa upotrebiteľnosti

                  Poškodenie

                  Vymedzenie pojmu

                  1.

                  Znečistenie

                  Celkové znečistenie pokrývajúce celú eurobankovku.

                  2.

                  Škvrna

                  Znečistenie určitého miesta.

                  3.

                  Grafiti

                  Pridaný obrázok alebo písmená napísané alebo akýmkoľvek spôsobom označené na eurobankovke.

                  4.

                  Bankovka zbavená farby

                  Nedostatok farby na časti alebo na celej eurobankovke, napr. vypratá eurobankovka.

                  5.

                  Natrhnutie

                  Vysvetlenie nie je potrebné.

                  6.

                  Prederavenie

                  Vysvetlenie nie je potrebné.

                  7.

                  Necelá bankovka

                  Eurobankovky s chýbajúcou časťou alebo chýbajúcimi časťami aspoň na jednej strane (na rozdiel od prederavenia).

                  8.

                  Opravená bankovka

                  Časti jednej alebo viacerých eurobankoviek spojené lepiacou páskou alebo lepidlom alebo inými prostriedkami.

                  9.

                  Pokrčenie

                  Bankovka náhodne prehnutá na viacerých miestach.

                  10.

                  Handrovitosť

                  Štrukturálne opotrebovanie eurobankovky, ktorého výsledkom je zreteľné zníženie tuhosti.

                  11.

                  Prehnutie

                  Vysvetlenie nie je potrebné.

                  12.

                  Ohnutý roh bankovky

                  Vysvetlenie nie je potrebné.

            Ďalšie informácie o kritériách triedenia
      1.   Znečistenie
      Znečistenie zvyšuje optickú hustotu eurobankoviek. Nasledujúca tabuľka stanovuje najvyššie prípustné zvýšenie hustoty referenčných vzoriek v porovnaní s novými eurobankovkami, ktoré môžu eurobankovky vykazovať, aby sa mohli zatriediť ako upotrebiteľné:
      Tabuľka 2
      Úrovne optickej hustoty

                  Nominálna hodnota

                  Najvyššie prípustné zvýšenie hustoty referenčnej vzorky v porovnaní s novou eurobankovou

                  Filter

                  5 EUR

                  0,06

                  purpurová farba

                  10 EUR

                  0,06

                  purpurová farba

                  20 EUR

                  0,08

                  purpurová farba

                  50 EUR

                  0,07

                  purpurová farba

                  100 EUR

                  0,07

                  purpurová farba

                  200 EUR

                  0,04

                  purpurová farba

                  500 EUR

                  0,04

                  purpurová farba

            Eurobankovky, ktoré nespĺňajú uvedené kritériá, sú neupotrebiteľné. NCB uchovávajú referenčné eurobankovky zodpovedajúce každej úrovni znečistenia podľa uvedených kritérií. Merania hustoty referenčných eurobankoviek sú založené na týchto kritériách:

                  —

                  norma pre merania hustoty: ISO 5, časti 3 a 4,

                  —

                  norma pre filtre: DIN 16536,

                  —

                  nastavenie merania: štandardná kalibrácia (biely podklad),

                  —

                  polarizačný filter: zapnutý,

                  —

                  apertúra: 3 mm,

                  —

                  osvetlenie: D65/2,

                  —

                  pozadie: štandardná kalibrácia na bielom podklade.

            Zvýšenie hustoty referenčnej bankovky zodpovedá najvyššej hodnote spomedzi priemerov aspoň štyroch bodov merania meraných na lícnej alebo na rubovej strane bankovky na jej nepotlačenej časti bez vodoznaku.
      2.   Škvrna
      Eurobankovky so znečistením určitého miesta s rozmermi najmenej 9 mm krát 9 mm na nepotlačenej časti alebo 15 mm krát 15 mm na potlačenej časti sú neupotrebiteľné.
      3.   Grafiti
      V súčasnosti nie je zisťovanie grafiti povinné.
      4.   Bankovka zbavená farby
      Eurobankovky môžu stratiť farbu napr. vypraním alebo vystavením agresívnym chemickým látkam. Tento druh neupotrebiteľných eurobankoviek možno odhaliť pomocou grafických detektorov alebo UV detektorov.
      5.   Natrhnutie
      Eurobankovky s trhlinami, ktoré nie sú čiastočne alebo úplne zakryté podávacím pásom (podávacími pásmi) zariadenia, sú neupotrebiteľné, ak má natrhnutie väčšie rozmery, ako sú tieto:
      Tabuľka 3
      Natrhnutie

                  Smer

                  Šírka

                  Dĺžka

                  Zvislý

                  4 mm

                  8 mm

                  Vodorovný

                  4 mm

                  15 mm

                  Uhlopriečny

                  4 mm

                  18 mm (1)

            6.   Prederavenie
      Eurobankovky s dierami, ktoré nie sú čiastočne alebo úplne zakryté podávacím pásom (podávacími pásmi) zariadenia, sú neupotrebiteľné, ak plocha prederavenia prevyšuje 10 mm2.
      7.   Necelá bankovka
      Eurobankovky, ktorých dĺžka je skrátená o 6 alebo viac milimetrov alebo ktorých šírka je skrátená o 5 alebo viac milimetrov, sú neupotrebiteľné. Meria sa vždy rozdiel voči štandardným dĺžkam a šírkam eurobankoviek.
      8.   Opravená bankovka
      Zlepená eurobankovka vzniká spojením častí eurobankovky (eurobankoviek), napr. pomocou lepiacej pásky alebo lepidla. Eurobankovka, na ktorej lepiaca páska, ktorá je hrubšia ako 50 µm, pokrýva plochu väčšiu ako 10 mm krát 40 mm, je neupotrebiteľná.
      9.   Pokrčenie
      Pokrčené eurobankovky možno zvyčajne identifikovať na základe zníženej miery ich reflektancie alebo na základe straty tuhosti. Zisťovanie pokrčenia nie je povinné.
      10.   Handrovitosť
      Pokiaľ je to možné, eurobankovky s veľmi malou tuhosťou sa vytrieďujú ako neupotrebiteľné. Nakoľko handrovitosť zvyčajne súvisí so znečistením, eurobankovky zbavené tuhosti sa zvyčajne odhalia aj pomocou senzorov znečistenia. Zisťovanie handrovitosti nie je povinné.
      11.   Prehnutie
      Prehnuté eurobankovky môžu vďaka menšej dĺžke alebo šírke identifikovať senzory, ktoré kontrolujú rozmery bankoviek. Okrem toho ich môžu rozpoznať senzory hrúbky. Vzhľadom na technické obmedzenia sa však dajú identifikovať len prehnutia, ktoré spĺňajú kritériá určené pre necelé eurobankovky (t. j. prehnutia, ktoré spôsobujú skrátenie dĺžky o viac ako 6 mm alebo šírky o viac ako 5 mm), takéto prehnuté eurobankovky sú neupotrebiteľné.
      12.   Ohnutý roh bankovky
      Eurobankovka s ohnutým rohom s plochou väčšou ako 130 mm2 a minimálnou dĺžkou kratšej strany nad 10 mm je neupotrebiteľná.

         (1)  Meria sa priama vzdialenosť (v pravom uhle) od konca trhliny k strane bankovky, na ktorej trhlina začína, a nie samotná dĺžka trhliny.

      PRÍLOHA IIIb
      MINIMÁLNE ŠTANDARDY NA MANUÁLNU KONTROLU UPOTREBITEĽNOSTI EUROBANKOVIEK
      Táto príloha stanovuje minimálne štandardy na manuálnu kontrolu upotrebiteľnosti eurobankoviek prostredníctvom vyškoleného personálu.
      Eurobankovky, pri ktorých sa počas kontroly upotrebiteľnosti zistí akékoľvek poškodenie uvedené nižšie v tabuľke alebo pri ktorých je jasne viditeľné poškodenie jedného z viditeľných ochranných prvkov, sú neupotrebiteľné. Prehnuté eurobankovky alebo eurobankovky s ohnutými rohmi sa môžu manuálne vyrovnať, ak je to možné. Kontrola upotrebiteľnosti sa vykonáva pomocou vizuálnej kontroly jednotlivých eurobankoviek a nevyžaduje si použitie žiadnych nástrojov.
      Zoznam kritérií triedenia pre manuálnu kontrolu upotrebiteľnosti

                  Vlastnosť

                  Popis

                  1.

                  Znečistenie

                  Viditeľné znečistenie celej eurobankovky.

                  2.

                  Škvrna

                  Viditeľné znečistenie určitého miesta.

                  3.

                  Grafiti

                  Viditeľný pridaný obrázok alebo písmená napísané alebo akýmkoľvek spôsobom označené na eurobankovke.

                  4.

                  Bankovka zbavená farby

                  Viditeľný nedostatok farby na časti alebo na celej eurobankovke, napr. vypratá eurobankovka.

                  5.

                  Natrhnutie

                  Eurobankovka natrhnutá aspoň na jednej strane.

                  6.

                  Prederavenie

                  Eurobankovka aspoň s jednou opticky viditeľnou dierou.

                  7.

                  Necelá bankovka

                  Bankovka s chýbajúcou časťou alebo časťami aspoň na jednej strane (na rozdiel od prederavenia), napríklad chýbajúci roh.

                  8.

                  Opravená bankovka

                  Časti jednej alebo viacerých eurobankoviek spojené lepiacou páskou, lepidlom alebo inými prostriedkami.

                  9.

                  Pokrčenie

                  Eurobankovka s viacerými náhodnými prehnutiami po celej ploche bankovky, ktoré výrazne narúšajú vzhľad bankovky.

                  10.

                  Handrovitosť

                  Štrukturálne opotrebenie eurobankovky, ktorého výsledkom je zreteľné zníženie tuhosti.

                  11.

                  Prehnutá eurobankovka

                  Eurobankovka, ktorá je prehnutá, vrátane eurobankovky, ktorú nemožno vyrovnať.

                  12.

                  Ohnutý roh bankovky

                  Eurobankovka aspoň s jedným jasne viditeľným ohnutým rohom.

      PRÍLOHA IV
      ZBER ÚDAJOV OD SPRACOVATEĽOV PEŇAZÍ
      1.   Ciele
      Cieľom zberu údajov je umožniť NCB a ECB monitorovanie príslušných činností spracovateľov peňazí a dohliadanie na vývoj v peňažnom obehu.
      2.   Všeobecné zásady
      2.1.   Údaje o zariadeniach na spracovávanie bankoviek sa vykazujú iba v prípade, ak sa zariadenia používajú na opätovné vrátenie eurobankoviek do obehu.
      2.2.   Spracovatelia peňazí pravidelne poskytujú NCB svojich členských štátov tieto informácie:

                  —

                  informácie o organizačných zložkách, v ktorých sa nakladá s hotovosťou, akými sú napríklad pobočky a

                  —

                  informácie o zariadeniach na spracovávanie bankoviek a zariadeniach na výdaj peňazí.

            2.3.   Spracovatelia peňazí, ktorí opätovne vracajú eurobankovky do obehu prostredníctvom zariadení na spracovávanie bankoviek a zariadení na výdaj peňazí, okrem toho pravidelne poskytujú NCB svojho členského štátu tieto informácie:

                  —

                  informácie o objeme hotovostných operácií (množstvo spracovaných eurobankoviek) uskutočňovaných v zariadeniach na spracovávanie bankoviek a zariadeniach na výdaj peňazí,

                  —

                  informácie o odľahlých pobočkách úverových inštitúcií s veľmi nízkym objemom hotovostných operácií, kde sa kontrola upotrebiteľnosti vykonáva manuálne.

            3.   Druh údajov a požiadavky na vykazovanie
      3.1.   V závislosti od ich povahy sa zozbierané údaje rozlišujú na základné údaje a prevádzkové údaje.
      Základné údaje
      3.2.   Základné údaje zahŕňajú informácie o: a) jednotlivých spracovateľoch peňazí a ich zariadeniach na spracovávanie bankoviek a zariadeniach na výdaj peňazí v prevádzke a b) odľahlých pobočkách úverových inštitúcií.
      3.3.   Základné údaje sa poskytujú NCB v deň, od ktorého sa toto rozhodnutie začne uplatňovať, a následne každých šesť mesiacov. Údaje stanovené vo vzore uvedenom v dodatku sa musia poskytovať, hoci NCB môže vyžadovať, aby sa poskytovali v inom formáte. NCB môžu počas prechodného obdobia požadovať mesačné vykazovanie, ak to požadovali aj pred nadobudnutím účinnosti tohto rozhodnutia, alebo štvrťročné vykazovanie.
      3.4.   NCB môže z dôvodu monitorovania rozhodnúť, že bude zbierať údaje na miestnej úrovni, ako napríklad na úrovni pobočiek.
      3.5.   NCB môže rozhodnúť, že z rozsahu požiadaviek na vykazovanie vylúči zariadenia na spracovávanie eurobankoviek, ktoré sa používajú len na spracovanie eurobankoviek vydávaných cez priehradku.
      3.6.   Údaje o odľahlých pobočkách stanovené vo vzore uvedenom v dodatku 3 sa musia poskytovať, hoci NCB môže vyžadovať, aby sa poskytovali v inom formáte.
      Prevádzkové údaje
      3.7.   Údaje, ktoré vzniknú pri spracovávaní eurobankoviek spracovateľmi peňazí a pri ich opätovnom vrátení do obehu, sa považujú za prevádzkové údaje.
      3.8.   NCB môže rozhodnúť, že na ostatné hospodárske subjekty uvedené v článku 6 ods. 1 nariadenia (ES) č. 1338/2001 sa nevzťahuje požiadavka na vykazovanie prevádzkových údajov, ak objem eurobankoviek, ktoré tieto subjekty opätovne vracajú prostredníctvom zariadení na výdaj peňazí do obehu, je menší ako limit určený NCB.
      3.9.   Údaje sa poskytujú raz za šesť mesiacov. Údaje sa poskytujú NCB najneskôr dva mesiace po príslušnom vykazovanom období, t. j. koncom februára a koncom augusta. Údaje sa môžu poskytovať s použitím vzoru uvedeného v dodatku 2. NCB môžu počas prechodného obdobia požadovať mesačné vykazovanie, ak to požadovali aj pred nadobudnutím účinnosti tohto rozhodnutia, alebo štvrťročné vykazovanie.
      3.10.   Údaje poskytujú spracovatelia peňazí, ktorí fyzicky spracovávajú eurobankovky. Pokiaľ spracovateľ peňazí zadal kontrolu pravosti a upotrebiteľnosti inému spracovateľovi peňazí, údaje poskytuje spracovateľ peňazí určený v súlade s článkom 3 ods. 2.
      3.11.   Spracovateľ peňazí poskytuje údaje v kusovom vyjadrení (množstve), tieto údaje sa agregujú na národnej úrovni a členia podľa nominálnych hodnôt eurobankoviek. Údaje za odľahlé pobočky úverových inštitúcií sa vykazujú osobitne.
      3.12.   NCB môže z dôvodu monitorovania rozhodnúť, že bude zbierať údaje na miestnej úrovni, ako napríklad na úrovni pobočiek.
      3.13.   NCB môže rozhodnúť, že z rozsahu požiadaviek na vykazovanie vylúči eurobankovky, ktoré sa spracovávajú v zariadeniach na spracovávanie eurobankoviek a vydávajú cez priehradku.
      3.14.   Od spracovateľov peňazí, ktorí zadali kontrolu pravosti a upotrebiteľnosti iným spracovateľom peňazí, možno požadovať, aby NCB poskytovali podrobné informácie o týchto poverených spracovateľoch peňazí.
      3.15.   Údaje o odľahlých pobočkách stanovené vo vzore uvedenom v dodatku 3 sa musia poskytovať, hoci NCB môže vyžadovať, aby sa poskytovali v inom formáte, a môže sa so spracovateľom peňazí dohodnúť na zbere podrobnejších údajov.
      4.   Dôvernosť a uverejňovanie údajov
      4.1.   So základnými aj s prevádzkovými údajmi sa zaobchádza ako s dôvernými.
      4.2.   NCB a ECB môžu rozhodnúť, že uverejnia správy a štatistiky, ktoré vychádzajú z údajov získaných v súlade s touto prílohou. Údaje sa pri uverejňovaní agregujú takým spôsobom, aby nebolo možné identifikovať jednotlivé subjekty, ktoré ich vykazujú.

         DODATOK 1
         VZOR VYKAZOVANIA
         Základné údaje
         Poskytujú sa tieto údaje:
         [Názov NCB, kontaktná osoba pre prípadné otázky, adresa]
         1.   Údaje o spracovateľovi peňazí
         Názov spracovateľa peňazí:
         Adresa ústredia:
         PSČ:
         Mesto:
         Ulica:
         Druh spoločnosti:

                     —

                     úverová inštitúcia,

                     —

                     zmenáreň,

                     —

                     spoločnosť zabezpečujúca prepravu hotovosti, ktorá nie je platobnou inštitúciou,

                     —

                     obchodník,

                     —

                     kasíno,

                     —

                     iné spoločnosti (uviesť aké) vrátane platobných inštitúcií, ktoré sa nezaraďujú do kategórií uvedených vyššie.

               Kontaktné osoby:
         Mená:
         Telefónne čísla:
         Faxové čísla:
         E-mailové adresy:
         Poverený subjekt (ak existuje):
         Meno:
         Adresa:
         PSČ:
         Mesto:
         2.   Zariadenia ovládané klientmi

                     Typ

                     Výrobca (1)

                     Názov zariadenia (1)

                     Označenie (1)

                     (detekčné systémy/verzie softvéru)

                     Celkový počet zariadení v prevádzke

                     Zariadenia na vkladanie peňazí

                     Zariadenia na príjem a výdaj peňazí

                     Kombinované zariadenia na vkladanie peňazí

                     Zariadenia na výber peňazí:

                     Pokladničné zariadenia na príjem a výdaj peňazí (2)

                     Pokladničné zariadenia (2)

               3.   Zariadenia ovládané personálom

                     Typ

                     Výrobca (3)

                     Názov zariadenia (3)

                     Označenie (3)

                     (detekčný systém/verzie softvéru)

                     Celkový počet zariadení v prevádzke

                     Zariadenia spracúvajúce bankovky

                     Zariadenia na kontrolu pravosti bankoviek

                     Pokladničné zariadenia na príjem a výdaj peňazí (4)

                     Pokladničné zariadenia (4)

               4.   Zariadenia na výdaj peňazí

                     Typ

                     Celkový počet zariadení v prevádzke

                     Bankomaty

                     Samoobslužné terminály

                     Ostatné

            (1)  Vyplniť podľa zodpovedajúcich údajov uvedených na internetovej stránke ECB, pokiaľ ECB neposkytuje osobitné identifikačné číslo.

            (2)  Používané ako zariadenia ovládané klientmi.

            (3)  Vyplniť podľa zodpovedajúcich údajov uvedených na internetovej stránke ECB, pokiaľ ECB neposkytuje osobitné identifikačné číslo.

            (4)  Používané výlučne ako zariadenia ovládané personálom.

         DODATOK 2
         VZOR VYKAZOVANIA
         Prevádzkové údaje
         1.   Údaje o spracovateľovi peňazí:

                     Názov spracovateľa peňazí

                     Vykazovacie obdobie

               2.   Údaje
         Poskytnite prosím agregované údaje na národnej alebo regionálnej úrovni (podľa rozhodnutia NCB) bez odľahlých pobočiek.

                     Celkový počet spracovaných eurobankoviek (1)

                     Z toho eurobankovky vytriedené ako neupotrebiteľné (1)

                     Z toho eurobankovky opätovne vrátené do obehu (2)

                     5 EUR

                     10 EUR

                     20 EUR

                     50 EUR

                     100 EUR

                     200 EUR

                     500 EUR

                     Počet eurobankoviek vydávaných ročne prostredníctvom zariadení ovládaných klientmi a zariadení na výdaj peňazí

               Tieto údaje sú povinné pre úverové inštitúcie.

            (1)  Táto položka zahŕňa zariadeniami ovládané personálom ako aj zariadenia ovládané klientmi.

            (2)  Nezahŕňa eurobankovky, ktoré boli vrátené do NCB, a eurobankovky opätovne vrátené do obehu cez priehradku, ktoré sa nespracúvajú pomocou zariadenia ovládaného personálom.

         DODATOK 3
         ODĽAHLÉ POBOČKY ÚVEROVÝCH INŠTITÚCIÍ
         Tieto informácie poskytujú len úverové inštitúcie, ktoré majú odľahlé pobočky v zmysle článku 7 ods. 1.
         1.   Informácie o úverovej inštitúcii

                     Názov úverovej inštitúcie

                     Vykazovacie obdobie

               2.   Údaje

                     Názov odľahlej pobočky

                     Adresa

                     Počet eurobankoviek vydávaných ročne prostredníctvom zariadení ovládaných klientmi a zariadení na výdaj peňazí


title: 2013/522/EÚ: Rozhodnutie Rady zo 7. októbra 2013 o uzavretí Dohody medzi Európskou úniou a Kapverdskou republikou o readmisii osôb s neoprávneným pobytom

text:
               24.10.2013

               SK

               Úradný vestník Európskej únie

               L 282/13

         ROZHODNUTIE RADY
   zo 7. októbra 2013
   o uzavretí Dohody medzi Európskou úniou a Kapverdskou republikou o readmisii osôb s neoprávneným pobytom
   (2013/522/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 3 v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím Rady 2013/77/EÚ (1) Dohoda medzi Európskou úniou a Kapverdskou republikou o readmisii osôb s neoprávneným pobytom (ďalej len „dohoda“) bola v mene Únie podpísaná s výhradou jej uzavretia.

               (2)

               Táto dohoda by sa mala schváliť.

               (3)

               Článok 18 dohody zriaďuje spoločný readmisný výbor, ktorý podľa jej článku 18 ods. 5 má prijať svoj rokovací poriadok. Na zaujatie pozície Únie v spoločnom readmisnom výbore v súvislosti s prijatím tohto rokovacieho poriadku je vhodné stanoviť zjednodušený postup.

               (4)

               V súlade s článkami 1 a 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Spojené kráľovstvo nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)

               V súlade s článkami 1 a 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)

               V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Kapverdskou republikou o readmisii osôb s neoprávneným pobytom (ďalej len „dohoda“).
   Text dohody je pripojený k tomuto rozhodnutiu.
   Článok 2
   Predseda Rady určí osobu(-y) splnomocnenú(-é) vykonať v mene Únie oznámenie podľa článku 22 ods. 2 dohody s cieľom vyjadriť súhlas Únie s tým, že bude touto dohodou viazaná (2).
   Článok 3
   Komisia, ktorej pomáhajú odborníci z členských štátov, zastupuje Úniu v spoločnom readmisnom výbore zriadenom podľa článku 18 dohody.
   Článok 4
   Pozíciu Únie v rámci spoločného readmisného výboru v súvislosti s prijatím jeho rokovacieho poriadku podľa článku 18 ods. 5 dohody zaujme Komisia po porade s osobitným výborom určeným Radou.
   Článok 5
   Toto rozhodnutie nadobúda účinnosť dňom jeho prijatia.

      V Luxemburgu 7. októbra 2013

            Za Radu

            predseda

         J. BERNATONIS

      (1)  Ú. v. EÚ L 37, 8.2.2013, s. 1.

      (2)  Deň nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2009/856/ES: Rozhodnutie Komisie z  27. novembra 2009 o prijatí rozhodnutia o financovaní na rok 2010 na účely komunikačných opatrení, štúdií a hodnotení a o priamom grante pre OIE na základe článku 168 ods. 1 písm. c) nariadenia (ES, Euratom) č. 2342/2002

text:
               28.11.2009

               SK

               Úradný vestník Európskej únie

               L 313/126

      ROZHODNUTIE KOMISIE

   z 27. novembra 2009
   o prijatí rozhodnutia o financovaní na rok 2010 na účely komunikačných opatrení, štúdií a hodnotení a o priamom grante pre OIE na základe článku 168 ods. 1 písm. c) nariadenia (ES, Euratom) č. 2342/2002
   (2009/856/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho články 20, 23 a 41,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „nariadenie o rozpočtových pravidlách“), a najmä na jeho článok 75,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „vykonávacie predpisy“), a najmä na jeho článok 90,
   keďže:

               (1)

               V rozhodnutí 2009/470/ES sa ustanovujú postupy, ktorými sa riadi finančný príspevok Spoločenstva na špecifické veterinárne opatrenia, najmä pokiaľ ide o informačnú politiku v oblasti zdravia zvierat, dobrých životných podmienok zvierat a bezpečnosti potravín a o technické a vedecké opatrenia.

               (2)

               Podľa článku 19 rozhodnutia 2009/470/ES Spoločenstvo poskytne finančný príspevok na zavedenie informačnej politiky v oblasti zdravia zvierat, dobrých životných podmienok zvierat a bezpečnosti potravín živočíšneho pôvodu vrátane realizácie štúdií potrebných na prípravu a vypracovanie právnych predpisov v oblasti dobrých životných podmienok zvierat.

               (3)

               V akčnom pláne Spoločenstva na ochranu a dobré životné podmienky zvierat na roky 2006 – 2010 (4) sa ustanovuje najmä zapojenie chovateľov/ošetrovateľov, ako aj širokej verejnosti a ich informovanie o súčasných normách ochrany a dobrých životných podmienok zvierat a pokračujúca podpora a iniciovanie ďalších medzinárodných iniciatív na zvyšovanie povedomia a dosiahnutie väčšieho konsenzu v oblasti dobrých životných podmienok zvierat. V tomto smere sa realizuje európska stratégia pre komunikáciu v oblasti dobrých životných podmienok zvierat v Európe a v iných krajinách, ktorej cieľom je informovať občanov o rozdieloch v jednotlivých systémoch živočíšnej výroby, ako aj o nákladoch a výhodách vyšších noriem v oblasti dobrých životných podmienok zvierat.

               (4)

               V oznámení Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o novej stratégii Európskej únie týkajúcej sa zdravia zvierat (2007 – 2013) sa uznáva význam dialógu medzi občanmi, združeniami občianskej spoločnosti a inštitúciami ES (najmä Komisiou).

               (5)

               Na propagáciu problematiky zdravia zvierat a zásad stratégie v oblasti zdravia zvierat u zainteresovaných strán, organizácií a v spoločnosti ako celku sa v predchádzajúcich rokoch zaviedla účinná komunikačná stratégia. V tejto komunikačnej stratégii by sa malo pokračovať. V roku 2010 je zámerom Komisie propagovať počas veterinárneho týždňa EÚ najmä dôležitosť identifikácie a vysledovateľnosti pôvodu živých zvierat v celom potravinovom reťazci.

               (6)

               Rok 2011 bol označený za Svetový veterinárny rok 2011 a bude pripomínať 250. výročie veterinárneho vzdelávania vo svete. Vypracuje sa komunikačná stratégia orientovaná na rôzne zainteresované strany, ktorej cieľom je zdôrazniť jeho dôležitosť a informovať zainteresované strany o rôznych udalostiach, ktoré sa majú v uvedenom roku organizovať na oslavu tejto udalosti.

               (7)

               V článku 41 rozhodnutia 2009/470/ES sa ustanovuje, že Komisia predkladá Európskemu parlamentu a Rade správu o situácii v oblasti zdravia zvierat a nákladovej účelnosti vykonávania programov pre eradikáciu, kontrolu a monitorovanie nákaz zvierat.

               (8)

               Preto je vhodné, aby v roku 2010 Spoločenstvo poskytlo finančné prostriedky na štúdie, posúdenia vplyvov, hodnotenia a informačnú politiku v oblasti bezpečnosti potravín, zdravia a dobrých životných podmienok zvierat a zootechniky. Mala by sa určiť maximálna výška finančných prostriedkov, ktoré sa na tieto opatrenia vyhradia.

               (9)

               Podľa článku 22 rozhodnutia 2009/470/ES sa Spoločenstvo môže zaviazať alebo pomáhať členským štátom alebo medzinárodným organizáciám pri záväzku prijímať technické a vedecké opatrenia potrebné na tvorbu veterinárnych právnych predpisov Spoločenstva a na rozvoj veterinárneho vzdelávania a odbornej prípravy.

               (10)

               Svetová organizácia pre zdravie zvierat (ďalej len „OIE“) je medzivládna organizácia zodpovedná za zlepšovanie zdravia zvierat na celom svete. Svetová obchodná organizácia (WTO) ju uznáva ako referenčnú organizáciu na stanovovanie noriem pre medzinárodný obchod so zvieratami a ich produktmi.

               (11)

               OIE zorganizovala od 12. do 14. októbra 2009 celosvetovú konferenciu pod názvom Rozvoj veterinárneho vzdelávania pre bezpečnejší svet.

               (12)

               Konferencia OIE by mohla zabezpečiť lepšie chápanie politiky Spoločenstva v oblasti zdravia zvierat medzi dekanmi a riaditeľmi veterinárnych inštitúcií a rozhodujúcimi vnútroštátnymi tvorcami politiky z celého sveta a v oblasti rozvoja veterinárneho vzdelávania v účastníckych krajinách. Finančná podpora Spoločenstva na rozširovanie zborníka týkajúceho sa celosvetovej konferencie OIE je preto v súlade s jeho cieľom zlepšiť veterinárnu situáciu v Spoločenstve.

               (13)

               OIE plánuje medzinárodnú konferenciu o slintačke a krívačke. Táto konferencia bude podporovať opatrenia vytýčené v oznámení Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o novej stratégii týkajúcej sa zdravia zvierat v EÚ (2007 – 2013). Preto je vhodné, aby Spoločenstvo prispelo k tejto iniciatíve v záujme podpory rozvoja právnych predpisov Spoločenstva týkajúcich sa tejto choroby. Spoločenstvo by preto malo podporiť túto iniciatívu OIE.

               (14)

               V súlade s článkom 75 nariadenia o rozpočtových pravidlách a článkom 90 ods. 1 vykonávacích predpisov viazaniu výdavkov z rozpočtu Spoločenstva predchádza rozhodnutie o financovaní, v ktorom sa stanovia podstatné prvky opatrenia predpokladajúceho využitie výdavkov a prijatého inštitúciou alebo orgánmi, na ktoré inštitúcia delegovala právomoci.

               (15)

               Podľa článku 168 ods. 1 písm. c) vykonávacích predpisov sa môžu granty udeliť bez výzvy na predkladanie návrhov v prípade orgánov, ktoré majú de facto monopolné postavenie. OIE má vo svojom sektore de facto monopolné postavenie, a preto nie je potrebná výzva na predkladanie návrhov na to, aby Spoločenstvo prispelo na rozširovanie vedecko-technických materiálov týkajúcich sa konferencie OIE s názvom Rozvoj veterinárneho vzdelávania pre bezpečnejší svet a na organizáciu a usporiadanie medzinárodnej konferencie o slintačke a krívačke.

               (16)

               Toto rozhodnutie o financovaní sa môže vzťahovať aj na platbu úrokov z omeškania na základe článku 83 nariadenia o rozpočtových pravidlách a článku 106 ods. 5 vykonávacích predpisov.

               (17)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   Týmto sa schvaľujú činnosti na vykonávanie komunikačných opatrení, štúdií a hodnotení na základe priameho grantu pre OIE, ako je stanovené v prílohe. Toto rozhodnutie predstavuje rozhodnutie o financovaní v zmysle článku 75 nariadenia o rozpočtových pravidlách.
   Článok 2
   Maximálna výška príspevku schváleného týmto rozhodnutím na vykonávanie programu sa stanovuje na 3 685 000 EUR, ktoré sa financujú z nasledujúcej rozpočtovej položky všeobecného rozpočtu Európskych spoločenstiev na rok 2009:

               —

               rozpočtová položka 17 04 02 01: 3 685 000 EUR.

         Z týchto rozpočtových prostriedkov sa môžu hradiť aj úroky z omeškania.
   Článok 3
   Granty pre OIE sa udelia na základe dohody o grante bez výzvy na predloženie návrhov, keďže OIE je medzivládna organizácia presadzujúca zlepšenie zdravia zvierat, ktorá pôsobí celosvetovo a má de facto monopolné postavenie, v súlade s podmienkami, ktoré sú podrobne uvedené v pracovnom programe v prílohe.

      V Bruseli 27. novembra 2009

            Za Komisiu

         Androulla VASSILIOU

            členka Komisie

      (1)  Ú. v. EÚ L 155, 18.6.2009, s. 30.

      (2)  Ú. v. ES L 248, 16.9.2002, s. 1.

      (3)  Ú. v. ES L 357, 31.12.2002, s. 1.

      (4)  KOM(2006) 13 v konečnom znení.

      PRÍLOHA

         ROZHODNUTIE RADY 2009/470/ES Z 25. MÁJA 2009 O VÝDAVKOCH NA VETERINÁRNOM ÚSEKU, A NAJMÄ JEHO ČLÁNKY 20, 22, 23 A 41 – ČINNOSTI NA ROK 2010

      1.1.   Úvod

      Tento program obsahuje 6 vykonávacích opatrení na rok 2010. Na základe cieľov uvedených v rozhodnutí Rady 2009/470/ES z 25. mája 2009 o výdavkoch na veterinárnom úseku sú rozdelenie rozpočtových prostriedkov a hlavné opatrenia takéto:

                  —

                  na granty (realizované v rámci priameho centralizovaného hospodárenia) (1.2):

                              —

                              finančný príspevok Spoločenstva na financovanie rozširovania zborníka z medzinárodnej konferencie pod názvom Rozvoj veterinárneho vzdelávania pre bezpečnejší svet, ktorú OIE zorganizovala v dňoch 12. – 14. októbra 2009, vo výške 50 000 EUR, predstavujúci spolufinancovanie Spoločenstva v maximálnej výške 80 % celkových oprávnených nákladov,

                              —

                              finančný príspevok Spoločenstva na financovanie medzinárodnej konferencie o slintačke a krívačke, ktorú OIE zorganizuje v roku 2010, vo výške 200 000 EUR, predstavujúci spolufinancovanie Spoločenstva v maximálnej výške 33 % celkových oprávnených nákladov,

                  —

                  na verejné obstarávanie (realizované v rámci priameho centralizovaného hospodárenia) (1.3):

                              —

                              využitie rámcovej dohody na realizáciu štúdie na podporu správy o situácii v oblasti zdravia zvierat a nákladovej účelnosti vykonávania programov na eradikáciu, kontrolu a monitorovanie nákaz zvierat do maximálnej výšky 100 000 EUR,

                              —

                              využitie rámcovej dohody na realizáciu komunikačnej kampane na podporu Svetového veterinárneho roka 2011 do maximálnej výšky 200 000 EUR,

                              —

                              využitie rámcovej dohody na zverejňovanie a šírenie informácií a stratégie v oblasti dobrých podmienok zvierat do maximálnej výšky 230 000 EUR,

                              —

                              využitie rámcovej dohody na zverejňovanie a šírenie informácií na podporu problematiky zdravia zvierat a zásad stratégie v oblasti zdravia zvierat do maximálnej výšky 2 905 000 EUR.

            1.2.   Granty

      1.2.1.   Finančný príspevok Spoločenstva na financovanie rozširovania zborníka z medzinárodnej konferencie pod názvom Rozvoj veterinárneho vzdelávania pre bezpečnejší svet, ktorú Svetová organizácia pre zdravie zvierat (OIE) zorganizovala v dňoch 12. – 14. októbra 2009

      Granty sa udelia prostredníctvom písomnej dohody.

         Právny základ

      Článok 23 rozhodnutia 2009/470/ES.

         Rozpočtová položka

      17 04 02 01.

         Ciele, ktoré sa majú dosiahnuť, a predpokladané výsledky

      OIE zorganizovala v dňoch 12. – 14. októbra 2009 celosvetovú konferenciu pod názvom Rozvoj veterinárneho vzdelávania pre bezpečnejší svet.
      Konferencia OIE by mohla zabezpečiť lepšie chápanie politiky Spoločenstva v oblasti zdravia zvierat medzi dekanmi a riaditeľmi veterinárnych inštitúcií a rozhodujúcimi vnútroštátnymi tvorcami politiky z celého sveta a v oblasti rozvoja veterinárneho vzdelávania v účastníckych krajinách. Finančná podpora Spoločenstva na rozširovanie zborníka z celosvetovej konferencie OIE je preto v súlade s jeho cieľom zlepšiť veterinárnu situáciu v Spoločenstve.

         Opis a ciele vykonávacieho opatrenia

      Finančný príspevok Spoločenstva na financovanie rozširovania zborníka z medzinárodnej konferencie pod názvom Rozvoj veterinárneho vzdelávania pre bezpečnejší svet, ktorú OIE zorganizovala v dňoch 12. – 14. októbra 2009.

         Vykonávanie

      Priame centralizované.

         Priame zadanie zákazky

      Článok 168 ods. 1 písm. c).

         Maximálna možná miera spolufinancovania

      Maximálne 80 % celkových oprávnených nákladov.
      1.2.2.   Finančný príspevok Spoločenstva na financovanie medzinárodnej konferencie o slintačke a krívačke, ktorú Svetová organizácia pre zdravie zvierat (OIE) organizuje v roku 2010

      Granty sa udelia prostredníctvom písomnej dohody.

         Právny základ

      Článok 23 rozhodnutia 2009/470/ES.

         Rozpočtová položka

      17 04 02 01.

         Ciele, ktoré sa majú dosiahnuť, a predpokladané výsledky

      OIE plánuje zorganizovať počas roka 2010 medzinárodnú konferenciu o slintačke a krívačke. Táto konferencia bude podporovať opatrenia vytýčené v oznámení Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o novej stratégii týkajúcej sa zdravia zvierat v EÚ (2007 – 2013). Preto je vhodné, aby Spoločenstvo prispelo k tejto iniciatíve v záujme dosiahnutia lepšej ochrany pred touto chorobou.

         Opis a cieľ vykonávacieho opatrenia

      Spoločenstvo bude podporovať OIE pri organizovaní tejto medzinárodnej konferencie.

         Vykonávanie

      Priame centralizované.

         Priame zadanie zákazky

      Článok 168 ods. 1 písm. c).

         Maximálna možná miera spolufinancovania

      Maximálne 33 % celkových oprávnených nákladov spojených s organizáciou tejto medzinárodnej konferencie.
      1.3.   Verejné obstarávanie

      Celkové rozpočtové krytie vyhradené v roku 2009 na verejné zákazky predstavuje 3 435 000 EUR.
      1.3.1.   Realizácia štúdie na podporu správy o situácii v oblasti zdravia zvierat a nákladovej účelnosti vykonávania programov na eradikáciu, kontrolu a monitorovanie nákaz zvierat

         Právny základ

      Článok 41 rozhodnutia 2009/470/ES.

         Rozpočtová položka

      17 04 02 01.

         Predbežný počet a druh predpokladaných zákaziek

      Jedna zákazka na poskytnutie služby (s využitím existujúcej rámcovej dohody).

         Predmet plánovaných zákaziek

      Vypracovať štúdiu, ktorá má slúžiť ako príspevok na dokončenie správy uvedenej v článku 41 rozhodnutia 2009/470/ES.

         Vykonávanie

      Priame centralizované.

         Predbežný časový rámec na začatie postupu verejného obstarávania

         Osobitná zmluva

      Uzatvorenie jednej osobitnej zmluvy o poskytnutí služby (počas prvého štvrťroka 2010) na základe rámcovej dohody s referenčným číslom SANCO/2008/01/055.
      1.3.2.   Komunikačná kampaň na podporu Svetového veterinárneho roku 2011

         Právny základ

      Článok 20 rozhodnutia 2009/470/ES.

         Rozpočtová položka

      17 04 02 01.

         Predbežný počet a druh predpokladaných zákaziek

      Jedna zákazka na poskytnutie služby (s využitím existujúcej rámcovej dohody).

         Predmet plánovaných zákaziek

      Pripraviť komunikačnú kampaň vrátane rôznych komunikačných akcií pri príprave Svetového veterinárneho roku 2011 s cieľom podporiť politiku Spoločenstva v oblasti zdravia zvierat počas uvedeného roku.

         Vykonávanie

      Priame centralizované.

         Predbežný časový rámec na začatie postupu verejného obstarávania

         Osobitná zmluva

      Uzatvorenie jednej osobitnej zmluvy o poskytnutí služby (počas druhého štvrťroka 2010) na základe rámcovej dohody s referenčným číslom SANCO/2009/A1/005.
      1.3.3.   Zverejňovanie a šírenie informácií týkajúcich sa stratégie v oblasti dobrých životných podmienok zvierat

         Právny základ

      Článok 20 rozhodnutia 2009/470/ES.

         Rozpočtová položka

      17 04 02 01.

         Predbežný počet a druh predpokladaných zákaziek

      Maximálne tri zákazky na poskytnutie služby (s využitím existujúcich rámcových dohôd).

         Predmet plánovaných zákaziek

      Ako sa ustanovuje v akčnom pláne Spoločenstva na ochranu a dobré životné podmienky zvierat na roky 2006 – 2010, na rok 2010 sa plánujú tieto činnosti zahrnuté do oblastí 4 a 5 plánu:

                  —

                  vypracovanie interaktívnej webovej lokality o dobrých životných podmienkach zvierat na podporu stratégií a iniciatív v oblasti dobrých životných podmienok zvierat a aktualizácia a riadenie jej obsahu,

                  —

                  opatrenia nadväzujúce na projekt Welfare Quality®(http://www.welfarequality.net/everyone). Komisia podporuje projekt Welfare Quality® s cieľom vytvoriť ukazovatele dobrých životných podmienok zvierat a zlepšiť marketing živočíšnych výrobkov s vysokým obsahom dobrých životných podmienok zvierat,

                  —

                  webová lokalita pre poľnohospodársku pôdu a súbor výučbových nástrojov – ďalší rozvoj. Pridanie ďalších jazykov pre webovú lokalitu, integrácia existujúcich podobných projektov do stratégie výučbových nástrojov pre poľnohospodársku pôdu, vypracovanie európskej štúdie o existujúcich vzdelávacích programoch v oblasti dobrých životných podmienok zvierat,

                  —

                  organizácia podujatí/konferencií týkajúcich sa vzdelávania o dobrých životných podmienkach zvierat,

                  —

                  zorganizovanie súťaže detí v maľovaní s cieľom získať novú grafickú úpravu, ktorá by sa využila v reklamných materiáloch.

         Vykonávanie

      Priame centralizované.

         Predbežný časový rámec na začatie postupu verejného obstarávania

         Osobitná zmluva

      Uzatvorenie maximálne troch osobitných zmlúv o poskytnutí služby (počas prvého štvrťroka 2010) na základe rámcovej dohody s referenčným číslom SANCO/2009/A1/005.
      1.3.4.   Zverejňovanie a šírenie informácií na podporu problematiky zdravia zvierat a zásad stratégie v oblasti zdravia zvierat

         Právny základ

      Článok 20 rozhodnutia 2009/470/ES.

         Rozpočtová položka

      17 04 02 01.

         Predbežný počet a druh predpokladaných zákaziek

      Maximálne sedem zákaziek na poskytnutie služby (s využitím existujúcich rámcových dohôd).

         Predmet plánovaných zákaziek

                  —

                  Veterinárny týždeň 2010:

                              —

                              dvojdňová konferencia v Bruseli so všetkými zainteresovanými stranami,

                              —

                              videomateriály a tlačené materiály o dôležitosti identifikácie a vysledovateľnosti pôvodu zvierat, ktoré sa majú vypracovať pre širokú verejnosť,

                              —

                              podujatia, ktoré sa majú zorganizovať počas veterinárneho týždňa vo všetkých členských štátoch pre študentov veterinárnych vysokých škôl a pre širokú verejnosť, a podkladové materiály, ktoré sa majú vypracovať s cieľom zvýšiť informovanosť o problematike zdravia zvierat vrátane napríklad stratégie EÚ týkajúcej sa zdravia zvierat, identifikácie a vysledovateľnosti pôvodu zvierat a besnoty,

                  —

                  podpora politiky Spoločenstva v oblasti zdravia zvierat v súlade so stratégiou týkajúcou sa zdravia zvierat:

                              —

                              predĺženie propagačnej kampane, pri ktorej sa využíva upravený dodávkový voz jazdiaci po celej EÚ, ktorý zastavuje na poľnohospodárskych výstavách, veterinárnych zhromaždeniach, veľtrhoch cestovného ruchu a v školách,

                              —

                              tlačené materiály o cestovných dokladoch spoločenského zvieraťa, ktoré sa majú vypracovať pre širokú verejnosť vo všetkých jazykoch EÚ,

                              —

                              online príručka o prevencii pred besnotou, ktorá sa má vypracovať pre širokú verejnosť a preložiť do viacerých najdôležitejších jazykov.

         Vykonávanie

      Priame centralizované.

         Predbežný časový rámec na začatie postupu verejného obstarávania

         Osobitná zmluva

      Uzatvorenie maximálne siedmich osobitných zmlúv o poskytnutí služby (počas prvého a druhého štvrťroka 2010) na základe rámcovej dohody s referenčným číslom SANCO/2009/A1/005.


title: Zmena a doplnenie medziinštitucionálnej dohody zo 17. mája 2006 o rozpočtovej disciplíne a riadnom finančnom hospodárení Rozhodnutie Európskeho parlamentu z  18. decembra 2008 o návrhu na zmenu a doplnenie Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (2008/2320(ACI))#PRÍLOHA ZMENA A DOPLNENIE MEDZIINŠTITUCIONÁLNEJ DOHODY ZO 17. MÁJA 2006 MEDZI EURÓPSKYM PARLAMENTOM, RADOU A KOMISIOU O ROZPOČTOVEJ DISCIPLÍNE A RIADNOM FINANČNOM HOSPODÁRENÍ

text:
               23.2.2010

               SK

               Úradný vestník Európskej únie

               CE 45/95

         Zmena a doplnenie medziinštitucionálnej dohody zo 17. mája 2006 o rozpočtovej disciplíne a riadnom finančnom hospodárení
   P6_TA(2008)0617
   Rozhodnutie Európskeho parlamentu z 18. decembra 2008 o návrhu na zmenu a doplnenie medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (2008/2320(ACI))
   (2010/C 45 E/18)

      Európsky parlament,

               —

               so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1) a najmä na jej bod 25,

               —

               so zreteľom na návrh zmeny a doplnenia Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (KOM(2008)0834), ktorý predložila Komisia,

               —

               so zreteľom na svoje uznesenie z 18. decembra 2008 o návrhu na zmenu a doplnenie Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (2),

               —

               so zreteľom na článok 120 ods. 1 a článok 43 ods. 1 rokovacieho poriadku,

               —

               so zreteľom na správu Výboru pre ústavné veci (A6-0509/2008),

               A.

               keďže Výbor pre rozpočet odporúča schválenie návrhu zmeny a doplnenia uvedenej medziinštitucionálnej dohody zo 17. mája 2006,

               B.

               keďže návrh zmeny a doplnenia nedáva žiadny podnet na znepokojenie v súvislosti so zmluvami a rokovacím poriadkom Európskeho parlamentu,

         1.   schvaľuje zmenu a doplnenie Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (2007 – 2013), ktorá je pripojená k tomuto rozhodnutiu;
   2.   poveruje svojho predsedu, aby toto rozhodnutie a jeho prílohu postúpil pre informáciu Rade a Komisii.

      (1)  Ú. v. EÚ C 139, 14.6.2006, s. 1.

      (2)  Prijaté texty, P6_TA(2008)0618.

         PRÍLOHA

      ZMENA A DOPLNENIE MEDZIINŠTITUCIONÁLNEJ DOHODY ZO 17. MÁJA 2006 MEDZI EURÓPSKYM PARLAMENTOM, RADOU A KOMISIOU O ROZPOČTOVEJ DISCIPLÍNE A RIADNOM FINANČNOM HOSPODÁRENÍ
      EURÓPSKY PARLAMENT, RADA A KOMISIA,
      keďže:

                  (1)

                  Najnovší vývoj cien potravín a tovarov vyvoláva obavy, hlavne pokiaľ ide o jeho vplyv na rozvojové krajiny. Komisia navrhla, aby sa vytvoril nový nástroj rýchlej reakcie na prudký nárast cien potravín v rozvojových krajinách, (1) a dve zložky rozpočtového orgánu na zmierovacom zasadnutí 21. novembra 2008 súhlasili s tým, aby sa tento nástroj čiastočne financoval z rezervy núdzovej pomoci.

                  (2)

                  Keďže suma zostávajúca v rámci rezervy núdzovej pomoci na rok 2008 nie je postačujúca na to, aby sa z nej kryli potreby potravinového nástroja, je potrebné jej zvýšenie, aby mohla prispieť k financovaniu tohto potravinového nástroja.

                  (3)

                  S cieľom vyriešiť túto výnimočnú situáciu by sa výlučne a výnimočne na rok 2008 mala rezerva núdzovej pomoci zvýšiť na 479 218 000 EUR v bežných cenách.

                  (4)

                  Bod 25 medziinštitucionálnej dohody o rozpočtovej disciplíne a riadnom finančnom hospodárení by sa preto mal zodpovedajúcim spôsobom zmeniť a doplniť,

            SA DOHODLI TAKTO:
      V bode 25 sa dopĺňa táto veta do prvého pododseku:

         „Táto suma sa na rok 2008 výnimočne zvýši na 479 218 000 EUR v bežných cenách.“

         V Štrasburgu, 18. decembra 2008

            Za Európsky parlament

               predseda

            Za Komisiu

               predseda

            Za Radu

               predseda

         (1)  KOM(2008)0450 — 2008/0149(COD)


title: 2014/636/EÚ: Rozhodnutie Európskeho parlamentu z  3. apríla 2014 o účtovnej závierke Orgánu európskych regulátorov pre elektronické komunikácie za rozpočtový rok 2012

text:
               5.9.2014

               SK

               Úradný vestník Európskej únie

               L 266/358

         ROZHODNUTIE EURÓPSKEHO PARLAMENTU
   z 3. apríla 2014
   o účtovnej závierke Orgánu európskych regulátorov pre elektronické komunikácie za rozpočtový rok 2012
   (2014/636/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Orgánu európskych regulátorov pre elektronické komunikácie za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky Orgánu európskych regulátorov pre elektronické komunikácie za rozpočtový rok 2012 spolu s odpoveďami orgánu (1),

               —

               so zreteľom na odporúčanie Rady z 18. februára 2014 (05849/2014 – C7-0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 1211/2009 z 25. novembra 2009, ktorým sa zriaďuje Orgán európskych regulátorov pre elektronické komunikácie (BEREC) a jeho úrad (4), a najmä na jeho článok 13,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 a prílohu VI k rokovaciemu poriadku,

               —

               so zreteľom na správu Výboru pre kontrolu rozpočtu (A7-0206/2014),

               1.

               odkladá svoje rozhodnutie o účtovnej závierke Orgánu európskych regulátorov pre elektronické komunikácie za rozpočtový rok 2012;

               2.

               poveruje svojho predsedu, aby postúpil toto rozhodnutie administratívnemu riaditeľovi Orgánu európskych regulátorov pre elektronické komunikácie, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 9.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 337, 18.12.2009, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady z 13. septembra 1999 definujúce 4-MTA ako novú syntetickú drogu, ktorá sa má stať predmetom kontrolných opatrení a trestných postihov

text:
Dôležité právne oznámenie

|

31999D0615

Úradný vestník L 244 , 16/09/1999 S. 0001 - 0001

		Rozhodnutie Radyz 13. septembra 1999definujúce 4-MTA ako novú syntetickú drogu, ktorá sa má stať predmetom kontrolných opatrení a trestných postihov(1999/615/JHA)RADA EURÓPSKEJ ÚNIE,so zreteľom na Zmluvu o Európskej únii,so zreteľom na jednotnú akciu 97/396/JHA zo 16. júna 1997 týkajúcu sa výmeny informácií, hodnotenia nebezpečenstva a kontroly nových syntetických drog [1], najmä na jej článok 5 ods. 1),so zreteľom na podnet Komisie,Keďže:(1) Európske monitorovacie stredisko pre drogy a drogovú závislosť (EMCDDA) vypracovalo na základe článku 4 ods. 3 spoločnej akcie 97/396/JHA správu o hodnotení nebezpečenstva 4-MTA (P-Metyltioamfetamínu alebo 4- Metyltioamfetamínu);(2) 4-MTA je amfetamínový derivát, pri ktorom sa zdá, že predstavuje vyššie riziko akútnych účinkov ako MDMA (3,4-metyléndioxymetamfetamín) vrátane opačných reakcií a predávkovania. V Európskej únii bola droga spojená s množstvom úmrtí a prípadmi, ktoré nekončili smrťou, ale si vyžadovali hospitalizáciu;(3) 4-MTA bola identifikovaná ako látka predstavujúca nebezpečenstvo pre verejné zdravie vo viacerých členských štátoch. V súčasnosti je predmetom kontroly v dvoch členských štátoch;(4) 4-MTA je silnou psycho-aktívnou látkou, ktorá nie je uvedená v žiadnej prílohe Dohovoru spojených národov o psychotropných látkach z roku 1971 a ktorá predstavuje vážnu hrozbu pre verejné zdravie porovnateľnú s látkami uvedenými v prílohe I a II uvedeného dohovoru a nemá žiadnu zjavnú terapeutickú hodnotu;(5) v niektorých členských štátoch bolo odhalené obchodovanie so 4-MTA spolu s inými ilegálnymi látkami;(6) členské štáty by mali podľa ich legislatívy, ktorá je v súlade s ich záväzkami vyplývajúcimi z Dohovoru OSN o psychotropných látkach z roku 1971 vzhľadom na látky uvedené v zoznamoch I a II daného dohovoru podrobiť 4-MTA kontrolným opatreniam a trestným postihom.ROZHODLA TAKTO:Článok 1Členské štáty prijmú potrebné opatrenia v súlade s ich národným právom s cieľom podrobenia 4-MTA (P-Metyltioamfetamínu alebo 4-Metyltioamfetamínu) kontrolným opatreniam a trestným postihom podľa ustanovení ich právnych predpisov, ktoré sú v súlade s ich záväzkami vyplývajúcimi z Dohovoru OSN o psychotropných látkach z roku 1971, čo sa týka látok uvedených v zoznamoch I a II uvedeného dohovoru.Článok 2Členské štáty prijmú, v súlade s tretím odsekom článku 5 ods. 1 spoločnej akcie 97/396/JHA, opatrenia, uvedené v článku 1 v lehote do troch mesiacov odo dňa nabodnutia účinnosti tohto rozhodnutia.Článok 3Toto rozhodnutie sa uverejní v Úradnom vestníku Európskych spoločenstiev.Nadobúda účinnosť dňom jeho uverejnenia.V Bruseli, 13. septembra 1999.Za RadupredsedaT. Halonen[1] ÚV L 167, 25.6.1997, str. 1.--------------------------------------------------


title: Rozhodnutie Rady Európskej únie z 25. apríla 2005 o prijatí Bulharskej republiky a Rumunska do Európskej únie

text:
               21.6.2005

               SK

               Úradný vestník Európskej únie

               L 157/9

      ROZHODNUTIE RADY EURÓPSKEJ ÚNIE

   z 25. apríla 2005
   o prijatí Bulharskej republiky a Rumunska do Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 49,
   so zreteľom na stanovisko Komisie (1),
   so zreteľom na súhlas Európskeho parlamentu (2),
   keďže Bulharská republika a Rumunsko požiadali o členstvo v Európskej únii,
   SA ROZHODLA:
   prijať tieto žiadosti o prijatie. Podmienky prijatia a úpravy zmlúv, na ktorých je založená Európska únia a ktoré toto prijatie vyvolá, sú predmetom dohody medzi členskými štátmi, Bulharskou republikou a Rumunskom.

      V Luxemburgu 25 apríla 2005

            Za Radu

            predseda

         J. ASSELBORN

      (1)  Stanovisko z 22. februára 2005 (zatiaľ neuverejnené v úradnom vestníku).

      (2)  Súhlas udelený 13. apríla 2005 (zatiaľ neuverejnený v úradnom vestníku).


title: Rozhodnutie Rady z 18. novembra 2002 o podpísaní a predbežnom uplatňovaní niektorých ustanovení Dohody o pridružení medzi Európskym spoločenstvom a jeho členskými štátmi na jednej strane a Čílskou republikou na strane druhej

text:
Dôležité právne oznámenie

|

32002D0979

Úradný vestník L 352 , 30/12/2002 S. 0001 - 0002

		Rozhodnutie Radyz 18. novembra 2002o podpísaní a predbežnom uplatňovaní niektorých ustanovení Dohody o pridružení medzi Európskym spoločenstvom a jeho členskými štátmi na jednej strane a Čílskou republikou na strane druhej(2002/979/ES)RADA EURÓPSKEJ ÚNIE,so zreteľom na Dohodu o založení Európskeho spoločenstva, najmä na jej článok 310 spolu s prvou a druhou vetou prvého pododseku článku 300(2) a na jej článok 300(4),so zreteľom na návrh Komisie,keďže:(1) Dňa 13. septembra 1999 Rada splnomocnila Komisiu, aby začala rokovania vedúce k Dohode o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej (ďalej len "Asociačná dohoda").(2) Tieto rokovania boli uzatvorené a Asociačná dohoda bola parafovaná 10. júna 2002.(3) Európske spoločenstvo a Čílska republika sa zaviazali predbežne uplatňovať niektoré ustanovenia Asociačnej dohody pred nadobudnutím jej platnosti.(4) Asociačná dohoda by mala byť uzatvorená v mene spoločenstva a malo by byť schválené predbežné uplatňovanie niektorých jej ustanovení,ROZHODLA TAKTO:Článok 11. Na základe jej následného uzavretia sa podpísanie Dohody o pridružení medzi Európskym spoločenstvom a jeho členskými štátmi na jednej strane a Čílskou republikou na strane druhej spolu s prílohami a k nej pripojenými protokolmi týmto schvaľuje v mene spoločenstva.2. Znenia Asociačnej dohody, príloh, protokolov a záverečného aktu sú pripojené k tomuto rozhodnutiu.3. Predseda Rady sa týmto splnomocňuje, aby menoval osobu (osoby) s poverením podpísať Asociačnú dohodu v mene Európskeho spoločenstva.Článok 2Do nadobudnutia platnosti Asociačnej dohody sa predbežne budú uplatňovať tieto jej ustanovenia: články 3 až 11, článok 18, články 24 až 27, články 48 až 54, článok 55 a), b), f), h) a i), články 56 až 93, články 136 až 162 a články 172 až 206.Článok 3Predseda Rady predloží oznámenie ustanovené v článku 198(3) Asociačnej dohody v mene Európskeho spoločenstva.Článok 41. Na návrh Komisie prijme Rada stanovisko prijaté spoločenstvom v rámci Asociačnej rady a Asociačného výboru ustanoveného Asociačnou dohodou v súlade s príslušnými ustanoveniami Zmluvy.2. Predseda Rady predsedá Asociačnej rade a predloží stanovisko spoločenstva. Zástupca Komisie predsedá Asociačnému výboru a preloží stanovisko spoločenstva.3. Spoločenstvo je zastúpené zástupcom Komisie vo zvláštnych výboroch ustanovených Asociačnou dohodou alebo zriadených Asociačným výborom v súlade s jej článkom 7.Článok 51. S cieľom uplatňovania článku 29(2) prílohy V k Asociačnej dohode sa týmto Komisia splnomocňuje, aby v súlade s postupom ustanoveným v článku 75 nariadenia (ES) č. 1493/1999 dohodla nástroje potrebné na zmenu a doplnenie dohody.2. S cieľom uplatňovania článku 16(2) prílohy VI k Asociačnej dohode sa týmto Komisia splnomocňuje, aby v súlade s postupom ustanoveným v článku 15 nariadenia (ES) č. 1576/89 dohodla nástroje potrebné na zmenu a doplnenie dohody.V Bruseli 18. novembra 2002.Za RadupredsedaP. S. Møller--------------------------------------------------